Fishcor sonder topbestuur - Visserye - Republikein
Thursday, January 20th, 19:16:06
Fishcor sonder topbestuur
Ruth Herunga hou tydelik 'toesig'
07 April 2021 | Visserye
Ronelle Rademeyer – Die tydelike direksie van Fishcor het een van sy direksielede, me. Ruth Herunga, na Lüderitz gestuur as tydelike toesighouer van dié beleërde vismaatskappy nadat nog 'n senior bestuurder gister bedank het en die maatskappy in 'n ongeëwenaarde bestuurskrisis gedompel het.
Mnr. Paulus Ngalangi, finansiële hoofbeampte van Fishcor en die laaste oorblywende lid van die topbestuur, het kort voor middagtyd sy bedanking ingedien.
Mnr. Mihe Gaomab II, voorsitter van Fishcor, sê sy bedanking was met onmiddellike effek van krag.
Die maatskappysekretaris, me. Josefina Nekongo, het ook vroeër bedank en haar kennisgewingmaand het einde Maart verstryk. Die operasionele bestuurder, mnr. Inocencio Verde, het verlede jaar bedank.
Fishcor was die episentrum van die Fishrot-korrupsiebom wat in November 2019 gebars en tot die inhegtenisneming van die vorige direksievoorsitter, mnr. James Hatuikulipi, en die hoof uitvoerende beampte, mnr. Mike Nghipunya, gelei het.
Mnr. Leon Jooste, minister van staatsondernemings, het intussen gister by navraag gerugte in die wandelgange van die visbedryf dat Fishcor gelikwideer gaan word, ontken.
Gaomab het laat gister in 'n verklaring gesê die tydelike direksie is die afgelope maande met talle uitdagings gekonfronteer. Dit sluit in die bevriesing van Fishcor se bankrekenings deur die Bank of Namibia en die gepaardgaande finansiële beperkings wat dit gebring het, gevolg deur Nekongo en Ngalangi se bedankings.
Dit is benewens die regsgeding waarin Fishcor met sy filiaal op Walvisbaai, Seaflower Pelagic Processing (SPP), gewikkel is, sê hy.
"Die direksie is steeds daartoe verbind om die volhoubaarheid en stabiliteit van die maatskappy vorentoe te verseker. Daarom is besluit om 'n tussentydse pos vir me. Ruth Herunga te skep sodat sy daagliks kan aandag gee aan dringende sake by die Seaflower Whitefish Corporation op Lüderitz."
Benewens sy aandele in SPP, besit Fishcor 100% van die aandele in Seaflower Lobster Corporation en 78% in Seaflower WhiteFish Corporation op Lüderitz.
Gaomab sê 'n nuwe bedryfsbestuurder is intussen aangestel en die pos van die sekretaris van die maatskappy is geadverteer.
"Verder het die direksie die psigometriese toetse van die kandidate vir die pos van hoof uitvoerende beampte afgehandel en 'n kortlys saamgestel. Ons beplan om teen volgende week onderhoude te voer en dan in ooreenstemming met die bestuursprosedure en die maatskappybeleid van Fishcor 'n uitvoerende hoof aan te beveel," sê hy.
Volgens hom sal Herunga as tussentydse toesighouer die maatskappy bestuur tot dié aanstelling gemaak is. "As tydelike direksie gee ons ons volle samewerking aan die Sentrum vir Finansiële Intelligensie (FIC) en die Teenkorrupsiekommissie (ACC) en maak seker al die uitstaande en nodige inligting (vir hul ondersoeke) word verskaf – vandaar die dringende behoefte aan 'n toesighouer," sê Gaomab.